Document ID: 32004D0612

KOMMISSIONENS AFGØRELSE
af 28. juli 2004
om ændring af afgørelse 96/252/EF om godtagelse af tilsagn afgivet i forbindelse med antidumpingproceduren vedrørende importen af visse rørfittings af jern og stål med oprindelse i Folkerepublikken Kina, Kroatien og Thailand, og tilbagetrækning af godkendelsen af tilsagn afgivet af visse thailandske eksportører
(2004/612/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 8, stk. 9, og artikel 9,
efter høring af det rådgivende udvalg, og
ud fra følgende betragtninger:
A. TIDLIGERE PROCEDURE
(1)
Rådet indførte ved forordning (EF) nr. 584/96 (2) en endelig antidumpingtold på importen af visse rørfittings af jern og stål med oprindelse i Folkerepublikken Kina, Kroatien og Thailand, senest bekræftet ved forordning (EF) nr. 964/2003 (3). Foranstaltningerne i forbindelse med denne import består af en værditold undtagen for to thailandske eksporterende producenters vedkommende, hvis tilsagn blev godtaget ved Kommissionens afgørelse 96/252/EF (4).
(2)
I april 2001 indledte Kommissionen på eget initiativ en interimsundersøgelse med henblik på at fastslå hensigtsmæssigheden af de foranstaltninger, der var gældende for import med oprindelse i Thailand (5). Undersøgelsen blev indledt, fordi der havde været håndhævelsesproblemer i forbindelse med overvågningen af de tilsagn, der var godtaget fra to eksportører i Thailand, nemlig Awaji Sangyo (Thailand) Co., Ltd og TTU Industrial Corp. Ltd. Efterforskningen blev gennemført i sammenhæng med den undersøgelse, der skulle gennemføres som følge af foranstaltningernes udløb (forordning (EF) nr. 964/2003).
(3)
Med udgangspunkt i efterforskningsresultaterne, som beskrevet i betragtning 33, 34 og 35 i Rådets forordning (EF) nr. 1496/2004 (6), konkluderedes det, at de gældende foranstaltningers karakter ikke længere var formålstjenlig, da tilsagnene i deres nuværende form ikke anses for at være et hensigtsmæssigt og effektivt middel til at afhjælpe de skadelige virkninger af dumpingen.
(4)
Kommissionen har derfor i overensstemmelse med indholdet af de relevante klausuler i de pågældende tilsagn, der giver Kommissionen ret til egenhændigt at tilbagetrække godkendelsen af tilsagn, besluttet at tilbagetrække godkendelsen af tilsagnene fra Awaji Sangyo (Thailand) Co., Ltd og TTU Industrial Corp., Ltd.
(5)
De pågældende eksportører blev informeret om indholdet af Kommissionens konklusioner og fik lejlighed til at fremkomme med deres kommentarer. Der blev taget hensyn til deres bemærkninger, hvor det var relevant, og konklusionerne blev ændret i overensstemmelse hermed. Begge virksomheder blev opfordret til at fremkomme med reviderede pristilsagn indeholdende bl.a. minimumsimportpriser, der ville skulle respekteres. Kommissionen har imidlertid ikke modtaget sådanne tilsagn.
(6)
Det fremgår af ovenstående, at de tilsagn, der blev godtaget af Kommissionen ved afgørelse 96/252/EF, bør tilbagetrækkes hvad begge thailandske virksomheder angår, som artikel 8, stk. 9, i grundforordningen giver mulighed for.
(7)
Parallelt med denne afgørelse har Rådet ved forordning (EF) nr. 1496/2004 ændret forordning (EF) nr. 964/2003 om indførelse af en endelig antidumpingtold på importen af visse rørfittings af jern og stål med oprindelse i bl.a. Thailand og har indført en endelig antidumpingværditold på import af disse varer fremstillet af de pågældende virksomheder -
TRUFFET FØLGENDE AFGØRELSE:
Artikel 1
Godkendelsen af tilsagnene fra Awaji Sangyo (Thailand) Co. Ltd, Samutprakarn, og TTU Industrial Corp. Ltd, Bangkok, afgivet i forbindelse med antidumpingproceduren vedrørende import af visse rørfittings af jern eller stål med oprindelse i bl.a. Thailand tilbagetrækkes.
Artikel 2
Der foretages følgende ændring i artikel 1, litra b), i afgørelse 96/252/EF:
Henvisningen til Awaji Sangyo (Thailand) Co. Ltd, Samutprakarn, og TTU Industrial Corp. Ltd, Bangkok, udgår.
Artikel 3
Denne afgørelse træder i kraft dagen efter offentliggørelsen i Den Europæiske Unions Tidende.
Udfærdiget i Bruxelles, den 28. juli 2004.

Labels: 1
3
4
18